Hirohito
Hi Hirohito (裕仁, ginluluwás [çiɾoçi̥to] 29 Abril 1901 – 7 Enero 1989) amo an ika-124 nga Emperador han Hapon sumalá han nahig-araan nga pagsunodsunod ha pagsunod, nga naghadì tikang Disyembre 25, 1926, kutob han iya kamatay. Ginsunod hiyá han iya suhag nga lalaki, hi Akihito. Ha Hapon, tinatawag na hiyá yanâ hin urog han iya postumo nga ngaran o ngaran-katapos-han-kamatay, Emperador Shōwa (昭和天皇, Shōwa tennō). An pulong nga Shōwa amo an ngaran han panahon nga nahahanungod han paghadì han Emperador, ngan ginhimò nga kalugaringon-nga-ngaran han Emperador ha iya kamatayan. An ngaran nga Hirohito nangangahulogan nga "patagbon nga maupay hin kaburut'on".
Ha pagtikang han iya paghadi, an Hapon daan na usá han mga dagko nga poder—an ika-siyam nga gidako-i nga ekonomiya han kalibutan, an ikatuló nga gidako-i nga poder ha dagat, ngan usá han upat nga permanente nga api han konseho han Liga hin mga Nasod.[1] Hiyá an mangulo hin estado ha ilarom han Konstitusyon han Imperyo han Hapon dida han pagpadukwag ha imperyo han Hapon, pag-militarisar, ngan kahibulig ha Ikaduha nga Gera han Kalibotan. Katapos han pagsurender han Hapon han gera, waray hiyá tahapi ha korte hin mga krimen ha gera sugad hin damo nga iba nga mga nangunguna nga tawo han kagamhanan, ngan nagpapabilin nga kontrobersyal an katubtuban han iya kahibulig ha mga desisyon ha gera.[2] Didâ han panahon katapos-han-gera, nahimo hiyá nga símbolo han bag-o nga estado ha ilarom han konstitusyon ha katapos-han-gera ngan han pagkahibalik ha ekonomiya han Hapon, ngan ha kataposan han iya paghadì, ginmawas an Hapon nga usa ha mga nangunguna nga ekonomiya han kalibutan.
Mga kasarigan[igliwat | Igliwat an wikitext]
- ↑ Northedge, Frederick S. (1986) (in Ininggles). The League of Nations: Its Life and Times, 1920–1946. New York: Holmes & Meier. pp. 42–48. ISBN 978-0841910652.
- ↑ Yoshimi, Yoshiaki; Matsuno, Seiya (1997). Dokugasusen Kankei Shiryō II (毒ガス戦関係資料. II), Kaisetsu. Jugonen Sensō Gokuhi Shiryoshu (十五年戦争極秘資料集). Tōkyō: Fuji Shuppan. pp. 27–29.
mri_Latn war_Latn war_Latn war_Latn eng_Latn min_Latn